ส่วนที่ 1

ข้อมูลสรุป (Executive Summary)

ข้อมูลสรุป (Executive Summary)

บริษัทโรงพยาบาลบำรุงราษฎร์ จำกัด (มหาชน) เป็นผู้ดำเนินกิจการโรงพยาบาลเอกชน
และศูนย์ส่งเสริมสุขภาพ ทั้งในประเทศไทยและในภูมิภาค
โดยโรงพยาบาลบำรุงราษฎร์กรุงเทพมหานคร เริ่มเปิดให้บริการในปี 2523 ด้วยขนาด 220 เตียง
ด้วยนโยบายที่เน้นคุณภาพของการบริการ และด้วยมืออาชีพที่มีความทุ่มเทและห่วงใยต่อผู้ป่วย
ทำให้โรงพยาบาลขยายตัวอย่างต่อเนื่อง ในปี 2540
โรงพยาบาลได้เปิดอาคารใหม่เพื่อแทนที่อาคารเดิม ซึ่งมีความสามารถในการรองรับผู้ป่วยในได้
554 เตียงและผู้ป่วยนอก 3,500 คนต่อวัน และในปี 2550 โรงพยาบาลได้เปิดอาคารบำรุงราษฎร์
อินเตอร์เนชั่นแนล คลินิก ซึ่งเป็นอาคารผู้ป่วยนอกใหม่ 22 ชั้น โดยเปิดชั้น 11
เป็นศูนย์ตรวจสุขภาพ และจะเปิดชั้นอื่นๆต่อไปใน 4-6 ปีข้างหน้า ตามความต้องการที่เพิ่มขึ้น
โดยบริษัทได้เข้าเป็นบริษัทจดทะเบียนในตลาดหลักทรัพย์แห่งประเทศไทยในปี 2532

ในปี 2550 บริษัทมีรายได้รวม 9,413 ล้านบาท เพิ่มขึ้น 19% จาก 7,896 ล้านบาทในปี 2549
แสดงให้เห็นถึงการเติบโตอย่างต่อเนื่องของกิจการโรงพยาบาล ในปี 2550
โรงพยาบาลมีผู้ป่วยมาใช้บริการกว่าหนึ่งล้านคน โดยเป็นชาวต่างชาติประมาณ 430,000
คนจากกว่า 190 ประเทศทั่วโลก เป็นผลให้ในปัจจุบัน
บริษัทเป็นหนึ่งในโรงพยาบาลเอกชนที่ใหญ่ที่สุดในภูมิภาคนี้

นอกจากสำนักงานตัวแทนของโรงพยาบาล 17 แห่งทั่วโลกแล้ว
บริษัทมีนโยบายในการขยายกิจการไปยังต่างประเทศ โดยผ่านบริษัทบำรุงราษฎร์ อินเตอร์เนชั่นแนล
จำกัด ซึ่งเป็นบริษัทร่วมที่บริษัทถือหุ้นอยู่ 31.5% ในปัจจุบัน บริษัทบำรุงราษฎร์ อินเตอร์เนชั่นแนล
จำกัดมีโรงพยาบาลและคลินิกรวม 80 แห่งใน 7 ประเทศ ได้แก่ เอเชียน ฮอสพิทอล
เป็นโรงพยาบาลเอกชนขนาด 253 เตียงในประเทศฟิลิปปินส์ บำรุงราษฎร์ ฮอลพิทอล ดูไบ
เป็นโรงพยาบาลเอกชนขนาด 250 เตียง ในเมืองดูไบ สหรัฐอาหรับเอมิเรสต์
ซึ่งอยู่ระหว่างการก่อสร้าง และคาดว่าจะสามารถเปิดให้บริการได้ในปี 2552 และในปี 2550
บริษัท บำรุงราษฎร์ อินเตอร์เนชั่นแนล จำกัด ได้เข้าซื้อบริษัทเอเชีย รีนัล แคร์ จำกัด
ซึ่งเป็นเครือข่ายคลินิกฟอกไต มีคลินิกทั้งหมด 77 แห่งใน 6 ประเทศในเอเชีย ซึ่งรวมถึงไต้หวัน
เกาหลีไต้ สิงคโปร์ มาเลเซีย ฟิลิปปินส์ และญี่ปุ่น นอกจากนี้ ในปี 2550 บริษัท บำรุงราษฎร์
อินเตอร์เนชั่นแนล จำกัดได้ลงนามร่วมกับสำนักงานสาธารณสุขรัฐอาบูดาบี
ในสัญญาการบริหารจัดการโรงพยาบาลบำรุงราษฎร์ อัล มาฟรัก ซึ่งเป็นโรงพยาบาลรัฐบาลขนาด
460 เตียงในรัฐอาบูดาบี สหรัฐอาหรับเอมิเรสต์ โดยบริษัท บำรุงราษฎร์ อินเตอร์เนชั่นแนล
จำกัดมีพันมิตรเชิงกลยุทธ์ คือ Temasek, Istithmar, Asia Financial Holdings และ
ธนาคารกรุงเทพ จำกัด (มหาชน) ซึ่งนอกจากความสามารถในการจัดหาเงินทุน
พันธมิตรเหล่านี้ยังสามารถแนะนำโอกาสในการลงทุนใหม่ๆและเครือข่ายพันธมิตรในภูมิภาคให้แก่บริษัท
บำรุงราษฎร์ อินเตอร์เนชั่นแนล จำกัด อีกด้วย

ในไตรมาส 4 ปี 2550 บริษัท โกลเบิล แคร์ โซลูชั่น (ประเทศไทย) จำกัด
ซึ่งเป็นบริษัทร่วมที่บริษัทถือหุ้นอยู่ 30%
ประสบความสำเร็จในการขายสินทรัพย์ซึ่งเป็นซอฟท์แวร์ให้กับไมโครซอฟท์ สหรัฐอเมริกา
ทำให้บริษัทมีกำไรจากการขายดังกล่าว 829 ล้านบาท โดยที่ซอฟท์แวร์ ซึ่งพัฒนาโดยโกลเบิล แคร์
โซลูชั่น (ประเทศไทย) ที่โรงพยาบาลบำรุงราษฎร์ กรุงเทพมหานครนี้
จะได้รับการพัฒนาต่อโดยไมโครซอฟท์ โดยมีโรงพยาบาลบำรุงราษฎร์ร่วมเป็นพันธมิตรต่อไป

ตลอดระยะเวลาที่ผ่านมา บริษัทมุ่งเน้นพัฒนาและเป็นผู้นำในการริเริ่มวิธีการใหม่ๆ
ไม่ว่าจะเป็นในด้านคุณภาพการให้บริการ หรือเทคโนโลยี
และบริษัทเล็งเห็นถึงความสำคัญของทรัพยากรบุคคล
จึงมีการพัฒนาบุคคลากรในด้านการให้บริการอย่างต่อเนื่อง นอกจากนี้
บริษัทมีคณะแพทย์ผู้เชี่ยวชาญและทีมงานบริหารมืออาชีพซึ่งมีประสบการณ์บริหารโรงพยาบาลในหลายประเทศในภูมิภาค
ซึ่งสิ่งเหล่านี้เป็นปัจจัยหลักที่ทำให้บริษัทประสบความสำเร็จจนถึงปัจจุบัน

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)